31. 5. 2017.

Zadnje svibanjsko zora, osvanula je .Oko pet ujutro, počelo je okupljanje ispred škole, na parkiralištu. Možda nekako neuobičajeno tiho, no svakako ne pospano. Svi smo. Dolazi bus. Srce brže počinje kucati. Zadnji pozdrav, čeznutljiv pogled malaca prema roditeljima, drhtav pozdrav rukama kroz staklo autobusa i to je to…

Krećemo put Solarisa. Vodič, već nam dobro znani Dejan, službenim pozdravom započinje naše putovanje te nas upoznaje sa ciljem i planom našeg putovanja. Ugodna vožnja produžuje naše spavanje te ubrzo stižemo do prve postaje- ODMORIŠTA. Znate već što se tamo radi, no osim toga, nekako vedriji, sjedamo za stolove, većina vani, nekolicina u restoranu, uzimamo primamljive sendviče, pijuckamo čaj ili sok te uživamo poput pravih turista. Ta nema škole, nema ispita, nema zadaća. To je život! Malo živahniji, krećemo dalje. Nakon dvosatne vožnje ponavljamo slične sadržaje te već pomalo nestrpljivi vraćamo se u bus i nastavljamo vožnju. Srećom, autobus je udoban, klima je super, tako da nikome nije slabo.

Stižemo u Nin, usput vidimo ninsku solanu, jednu od najstarijih na ovim prostorima. Prva šetnja bila je do kipa kneza Branimira, vraćamo se mostom i razgledavamo ostatke prastarog broda još iz 4. st. Sunce je visoko na nebu i dobro nas prži. Ulazimo u najmanju katedralu na svijetu gdje je bilo vrlo ugodno i rashlađeno. Konačno ulazimo kroz kamenita vrata u sam Nin, tipični dalmatinski gradić. Dolazimo do velikog kipa Grgura Ninskog, lovimo ga za palac kako bi nam ispunio zamišljenu želju. Slažemo se za prvu zajedničku fotografiju. Uf, baš je vruće. No, tu je naš Dejan koji zna sve tajne ovog svijeta.

Jeste li znali da se ovdje, u samom centru Nina prodaje najbolji sladoled na svijetu? Vjerujte, istina je, mi smo ga probali. Terasa ispod zelene loze, kamen ispod nogu i sladoled, odagnali su umor u trenu. Vraćamo se, zadovoljni i sretni do autobusa te krećemo na zasluženu pizzu u restoranu. Rijetki su je mogli pojesti cijelu! E, sad smo spremni za Zadar. Obilazimo najvažnije znamenitosti Zadra, slušamo Dejanove priče o povijesti, moralu, crkvama te vidimo crkvu sv. Donata. Praćeni Sunčevim zagrljajem, dolazimo do morskih orgulja, sjedamo i poslušamo ljetni koncert na otvorenom. Zbilja, lijepo i jedinstveno!

Pomislim kako bih ovdje mogla sjediti satima te slušati glazbu morskih valova. No, učenici su već nestrpljivi , na brzinu šalju svoje pozdrave Suncu te vidno umorni krećemo za Solaris. U busu radimo raspored soba kako bi smještaj u hotelu bio što brži. Napokon, stižemo! Uzimamo svoju prtljagu, dobivamo karticu za sobu i…

Prekrasno!Divno! Neočekivano!BOŽANSTVENO!!!To se zove hotel.

Divan je! Nakon nekih pola sata upoznajemo hotel, njegove plaže, ulazimo u vodu i uzdišemo. Voda leti na sve strane, no nikom ne smeta. Lica su prezadovoljna. Šećemo duž plaže te se penjemo na obližnji gusarski brod kao da smo najodmorniji na svijetu. Razgledavamo okolicu, ugodno čavrljamo, usput se fotografirajući dolazimo do hotela gdje se dogovaramo za večeru.

Za to vrijeme, 7. razred, odlazi na kupanje u moru.

Silazimo, pristojno i kulturno, na večeru; prvo razgledavamo te ne možemo vjerovati svojim očima! NEVJEROJATNO!!! Restoran ogroman, izbor hrane- FENOMENALAN! Ovdje nitko neće biti gladan!

Uživamo! Nakon što su se navečerali, učenici odlaze u sobe kako bi u 21 sat bili spremni za disko na otvorenom ( uz bazen). Eee, to ste trebali vidjeti: ljetne toalete, frizure, šminke- sve na nivou. Tko će sad probiti led? Zna se, ženski rod. Isprva sramežljivi pokreti pretvorili su se u disko ludilo. Isprva 4. razred, pa 7. pa svi zajedno… Dolazi nam i Magdalena. Naša Magdalena! S nama je krenula u prvi razred, grlimo se, malo plačemo, a onda smijeh i ples. Do iznemoglosti! Vraćamo se u sobe. Tuširanje i spremanje za krevet. 23,10 sati je. Neki već spavaju, neki još razgovaraju. Obilazim sobe u 24,00 sata. Ništa ne čujem. NOĆ JE PROŠLA MIRNO!

1. 6. 2017.

Osvanulo je prvo lipanjsko jutro. Morsko! Divno!Okupljamo se za doručkom, vidljivo odmoreni. Hrana za smrtnike i bogove. Uživamo tko u restoranu, tko na terasi te sređujemo prve dojmove. Svi se slažemo: SAVRŠENO!!!

Pripremamo se za put u Šibenik. Silazimo s autobusa te u pratnji turističke vodičke Brankice, obilazimo šibensko mule, glavni gradski trg i park te dolazimo do katedrale sv. Jakova. Srećom, mogli smo razgledati unutrašnjost crkve, slušati zanimljivosti o njoj i razgledati jedinstvenu krstionicu u svijetu koja se nalazi upravo u ovoj katedrali.

Nakon toga, napravili smo zajedničko fotografiranje na stepenicama ispred te crkve. Učenici su tada dobili slobodnih pola sata kako bi mogli razgledati suvenire, dućane te kupiti sok ili sladoled. Malo osvježeni, autobusom odlazimo do Sokolarskog centra tj. bolnicu za ranjene divlje ptice.

Tamo nas čekaju pripremljene stolice u hladovini te čekamo na prezentaciju. Gospodin Stipe, u početku nastupa vrlo strogo, no zapravo na jako zabavan i zanimljiv način upoznaje nas sa sovom ušarom i jastrebom. Ove ptice našle su svoj dom ovdje, zahvaljujući ljudskoj gluposti koja je ponekad doista tužna. Doznajemo osobine i specifičnosti ovih ptica, čime se hrane, kako love te bez daha pratimo i sudjelujemo u jednoj od najzanimljivijih prezentacija. Doznajemo kako divlja životinja neće napasti čovjeka ako nije izazvana. Imamo veoma hrabre učenike koji su se usudili suočiti sa ovim pticama na različite načine. I naša asistentica, učiteljica Jelena, konačno je dočekala svoj red da nahrani pticu grabljivicu, a i da pokaže kako je hrabra. U šumici smo razgledali i ostale ptice koje su našle svoje stanište u ovom centru. Složili smo se da su imale sreću što su stigle do gsp. Stipe koji ih jako voli, hrani i brine o njima. Kupili smo suvenire kako bi dali svoju donaciju u korist ranjenih ptica. Dan je ponovno bio vruć te smo krenuli do busa koji nas je dovezao do restorana u kojem nam je bio poslužen ručak. Pljeskavica i pomfrit, te hladna cedevita, okrijepili su naša znojna tijela, a sladoled kao desert, dao i dodatnu energiju za šoping u trajanju od nekih 40- ak minuta.

Povratak u hotel bio je jako čeznutljiv. Brza priprema za plažu, točno okupljanje i silazak u more!!! Jupiiii! Isprobali smo dvije plaže, ovdje ima kamenja i kamenčića. Ovdje su ježevi. Nekome ništa nije smetalo. Započelo je kupanje. Veselju nije bilo kraja.

7. razred kupao se na isprobanoj plaži od jučer.

Nakon izlaska iz vode, učenici su izrađivali suvenire koje će ponijeti kući. Ljepilom i kistom crtali su oblike na staklenoj bočici te je nakon toga valjali po pijesku koji su donijeli Jakov, Leon i David s obližnje plaže. Tada smo se uputili prema hotelu kako bi isprobali i hotelski bazen na otvorenom koji su upravo danas napunili vodom. Viki i ciki nije bilo kraja. Tu smo zatekli i sedmače koji su također uživali u skakanju i kupanju. Nakon kupanja, slijedilo je tuširanje i večera.

Kraljevska večera, uljepšavanje priceza i prinčeva te ples. Bilo je tu i pidžama-partija u sobama, gledanja utakmice, okupljanja u skupinama…

1. 6. 2017.

Jutro je. Svježe. Prekrasno! Doručak-divan! Uživanje! Samo anđeli znaju kako je u raju!( To mi se mota po glavi). E, da si barem većina naših ljudi može priuštiti ovakvo ljetovanje!?

Dogovor: spremanje , okupljanje u 9,45 sati na recepciji hotela.

Pregledavam sobe. Predajemo kartice, napuštamo hotel. Vozimo se u NP Krka. Dejan nam priča zanimljivosti o NP Krka.

Obilazimo jedinstvenu Krku, uživamo svim osjetilima te se nakon nekog vremena ukrcavamo u brodicu koja nas vozi do Visovca, franjevačkog samostana, okruženog morem, šumom i nekom tajanstvenom tišinom. Sjedimo u udobnoj hladovini crkve s dva oltara te slušamo o životu franjevaca, obilazimo muzej( u kojem se između ostalih izložaka nalazi sablja Vuka Mandušića) i dvorište u kojem se divimo preljepom paunu, iako nije raširio svoj raskošni rep. Vraćamo se brodicom uživajući u rijeci Krki i prekrasnom zelenom krajoliku. Iskrcavši se, pješke smo krenuli u obilazak NP dobru uru. Mislim da je učenicima odmah bilo jasno zašto je ovo područje proglašeno nacionalnim parkom. Na svakom koraku ljepota koja oduzima dah, pa ti se na trenutak učini da to nije stvarno. Umorni smo. Idemo na ručak. Zamislite, ručak u NP. Milina! Poslužena je ukusna goveđa juha, piletina sa žara, pomfrit i salata te sladoled iz automata za desert. Nakon ručka, učenici su mogli malo razgledati, a zatim je slijedilo uspinjanje te divan pogled na Skradinski buk, najviši slap u NP. Kad smo se smjestili u autobus, osjetili smo koliko smo umorni. Kako smo se udaljavali od Like, tako se i vrijeme počelo mijenjati te nas je blizu Karlovca počela pratiti kiša , pa pljusak.

No, usprkos tome, ušli smo u Mc Donaldsov restoran te naručili omiljenu hranu i piće. Punih trbuha, sjeli smo na svoja mjesta: jedni su pjevali drugi razgovarali, a treći spavali. Kiša, munje i gromovi dopratili su nas do našeg Međimurja. Već smo jedva čekali da stanemo.

Naši dragi čekali su nas s osmijehom i kišobranom. Znaju oni da su nam nedostajali, kao i mi njima. Pozdrav, pusa, zagrljaj i to je to… Bilo je lijepo… Nezaboravno… Pamtit ćemo.

Lijepa je ta ŠKOLA U PRIRODI! A u ponedjeljak bit će ponovno lijepa i naša škola- OŠ Belica.

U ime učenika 4. A i B te 7. A Vesna Herman